钦定古今图书集成/理学汇编/文学典/第258卷 > 刘勰文心雕龙 > 《谐讔篇》
## 钦定古今图书集成/理学汇编/文学典/第258卷 > 刘勰文心雕龙 > 《谐讔篇》

“讔”者，隐也。遁辞以隐意，谲譬以指事也。昔还社求拯
于楚师，喻眢井而称麦麹；叔仪乞粮于鲁人，歌佩玉
而呼庚癸，伍举刺荆王以大鸟，齐客讥薛公以海鱼，
庄姬托辞于龙尾，臧文谬书于羊裘。隐语之用，被于
纪传，大者兴治济身，其次弼违晓惑。盖意生于权谲，
而事出于机急，与夫谐辞可相表里者也。汉世《隐书》
十有八篇，歆固编文，录之歌末。昔楚庄齐威，性好隐
语，至东方曼倩，尤巧辞述，但谬辞诋戏，无益规补。自
魏代已来，颇非俳优，而君子嘲隐，化为谜语。谜也者，
回互其辞，使昏迷也。或体目文字，或图象品物，纎巧
以弄思，浅察以衒辞，义欲婉而正，辞欲隐而显。荀卿
《蚕赋》，已兆其体。至魏文陈思，约而密之，高贵乡公博
举品物，虽有小巧，用乖远大。夫观古之为隐，理周要
务，岂为童稚之戏谑，搏髀而抃笑哉！